Douglas C-47 Skytrain

Το Douglas C-47 Skytrain ή Dakota είναι Αμερικανικό στρατιωτικό μεταγωγικό αεροσκάφος που προέρχεται από το πολιτικό Douglas DC-3. Στην διάρκεια του Β' Παγκοσμίου Πολέμου τα C-47 και τροποποιημένα DC-3 χρησιμοποιήθηκαν από τις αεροπορικές δυνάμεις πολλών χωρών για την μεταφορά στρατιωτών, φορτίου και τραυματιών. Συνολικά κατασκευάστηκαν περισσότερα από 10.000 αεροσκάφη.

Επιχειρησιακή Ιστορία 

Το C-47 έπαιξε σημαντικό ρόλο στην επιτυχία πολλών συμμαχικών επιχειρήσεων και κυρίως στην Μάχη του Γκουανταλκανάλ, την Εκστρατεία της Μπούρμα και στις ζούγκλες της Νέας Γουινέας όπου το C-47 (και η ναυτική του έκδοση R4D) έδωσαν στις συμμαχικές δυνάμεις την δυνατότητα να αντιμετωπίσουν την ευκινησία του Ιαπωνικού στρατού. Επιπλέον, τα C-47 χρησιμοποιούνταν για να μεταφέρουν εφόδια στις αμερικάνικες δυνάμεις σε όλη την διάρκεια του πολέμου στην Νοτιοανατολική Ασία ενώ από τους πλέον χαρακτηριστικούς του ρόλους, που έμειναν στην ιστορία της αεροπορίας, ήταν οι πτήσεις από την Ινδία στην Κίνα περνώντας τα Ιμαλάια (πέρασμα στο οποίο οι πιλότοι της εποχής έδωσαν το όνομα «Η Καμπούρα- The Hump») και από το οποίο αποκόμισαν την εμπειρία που απαιτήθηκε στην Αερογέφυρα του Βερολίνου, στην οποία το C-47 έπαιξε επίσης σημαντικό ρόλο. 

Στην Ευρώπη, το C-47 και η εξειδικευμένη έκδοσή C-53 Skytrooper χρησιμοποιήθηκαν σε μεγάλους αριθμούς στα τελευταία στάδια του πολέμου σε ρόλους ρίψης αλεξιπτωτιστών και έλξης στρατιωτικών ανεμοπλάνων. 

Τα C-47 σε υπηρεσία στην Βρετανική αεροπορία πήραν το όνομα Dakota, όνομα με το οποίο το αεροσκάφος έγινε γνωστό σε ολόκληρο τον κόσμο. 

Μετά το τέλος του πολέμου το Αμερικανικό Ναυτικό μετέτρεψε κάποια από τα αρχικά αεροσκάφη του στην έκδοση R4D-8, ενώ χρησιμοποιήθηκε και στην Αερογέφυρα του Βερολίνου, μέχρι την αντικατάστασή του από το C-54 Skymaster. Η Αμερικανική Αεροπορία (USAF) συνέχισε να χρησιμοποιεί το C-47 κατά τη διάρκεια του Πολέμου του Βιετνάμ σε διάφορους ρόλους, όπως στην οπλισμένη έκδοση AC-47 Spooky και στην έκδοση αντικατασκοπείας EC-47. Η Καναδική Αεροπορία χρησιμοποίησε το C-47 σε ρόλο έρευνας και διάσωσης τις δεκαετίες του 1940 και 1950. Παράλληλα έλαβε μέρος στον Πόλεμο της Κορέας ενώ υπηρέτησε στις αεροπορίες πολλών χωρών.

Εκδόσεις 

C-47
Αρχική στρατιωτική έκδοση του DC-3.
C-47A
Αεροσκάφη C-47 στα οποία το ηλεκτρικό σύστημα των 12 βόλτ αντικαταστάθηκε με άλλο των 24 βόλτ.
C-47B
Έκδοση με υπερσυμπιεζόμενους κινητήρες R-1830-90 και επιπλέον καύσιμα για πτήσεις από την Ινδία στην Κίνα.
C-47D
Αεροσκάφη C-47B στα οποία αφαιρέθηκαν οι υπερσυμπιεστές μετά τον πόλεμο.
C-47T
Εκπαιδευτική έκδοση.
C-48 έως C-52
Διάφορα πολιτικά αεροσκάφη DC-3 τα οποία εισήλθαν σε στρατιωτική υπηρεσία.
C-53
Έκδοση μεταφοράς προσωπικού του Αμερικάνικου Στρατού.
C-117/C-129 Super DC-3
Έκδοση με καλύμματα του συστήματος προσγείωσης.
XCG-17
Προτεινόμενη έκδοση ανεμοπλάνου του C-47.

Χρήστες

Το C-47 στην Ελληνική Πολεμική Αεροπορία 

Από το 1947 η τότε Ελληνική Βασιλική Αεροπορία (EBA) άρχισε να παραλαμβάνει αεροσκάφη C-47 από τα αποθέματα της RAF και της USAF. Συνολικά ήρθαν στην Ελλάδα 88 αεροσκάφη διαφόρων τύπων, τα οποία εξόπλισαν τις 355 και 356 Μοίρες Τακτικών Μεταφορών στην Ελευσίνα. 

Τα C-47 χρησιμοποιήθηκαν στον εμφύλιο πόλεμο για μεταφορές και σαν βομβαρδιστικά ενώ τον Νοέμβριο του 1950, στα πλαίσια αποστολής των Ηνωμένων Εθνών στη Νότια Κορέα, η οποία είχε δεχθεί επίθεση από την Βόρεια Κορέα, η Ελλάδα συμμετέχει με το 13ο Σμήνος Μεταφορικών Αεροσκαφών που αποτελείται από οκτώ αεροσκάφη C-47 Dakota και 67 αξιωματικούς και οπλίτες. Μέχρι το Μάιο του 1955 το 13ο Ελληνικό Σμήνος πραγματοποιεί 2.916 πολεμικές αποστολές μεταφοράς προσωπικού, αιχμαλώτων και εφοδίων, συλλογής πληροφοριών και μεταφοράς τραυματιών, κάτω από δυσμενέστατες συνθήκες, μεταφέροντας συνολικά 70,568 επιβάτες, 9.243 τραυματίες και καταγράφοντας 13.777 ώρες πτήσης. Τα πληρώματα που συμμετείχαν στον Πόλεμο της Κορέας διακρίθηκαν για την τόλμη και την αποφασιστικότητα τους, ενώ οι απώλειες του ελληνικού σμήνους στη Νότιο Κορέα ανήλθαν σε 12 άτομα και τέσσερα αεροσκάφη.

Σήμερα 3 αεροσκάφη εξακολουθούν να βρίσκονται σε πτητική κατάσταση και υπηρετούν στο 355.1 Σμήνος Τακτικών Μεταφορών «Άτλας», στην Θεσσαλονίκη. Το ένα από τα τρία εναπομείναντα C-47, με αριθμό 92622, φέρει το όνομα «Ποσειδών» και είχε συμμετάσχει στις επιχειρήσεις της Κορέας. Στις 11 Νοεμβρίου 2006 πραγματοποιήθηκε με το «Ποσειδών» επετειακή πτήση βετεράνων της Κορέας.

Παρόμοια αεροσκάφη 

 Douglas DC-3
 AC-47 Spooky
 Lisunov Li-2

Συγκρίσιμα αεροσκάφη 
 C-46 Commando

Πηγές 

 Flintham, V. (1990) Air Wars and Aircraft: A Detailed Record of Air Combat, 1945 to the Present. Facts on File. ISBN 0-8160-2356-5

Εξωτερικοί σύνδεσμοι 

 Το C-47 στην επίσημη ιστοσελίδα της Ελληνικής Πολεμικής Αεροπορίας
 Το C-47 στο warbirdalley.com
 Σελίδα αφιερωμένη στο C-47
 Το C-47 στην επίσημη ιστοσελίδα της Boeing
 Το C-47 στο globalsecurity.org
 Το C-47 στο combataircraft.com
 Φωτογραφιες του C-47 στο planepictures.net
 Αφιέρωμα στην επετειακή πτήση του «Ποσειδών» στην επίσημη ιστοσελίδα της Ελληνικής Πολεμικής Αεροπορίας
 Άρθρο αφιερωμένο στο 13ο Σμήνος Μεταφορικών Αεροσκαφών και την Ελληνική συμμετοχή στον Πόλεμο της Κορέας στην επίσημη ιστοσελίδα της Ελληνικής Πολεμικής Αεροπορίας
 Άρθρο αφιερωμένο στο 13ο Σμήνος Μεταφορικών Αεροσκαφών και την Ελληνική συμμετοχή στον Πόλεμο της Κορέας
 Το C-47 στην ιστοσελίδα του Πανελληνίου Συλλόγου Οικογενειών Πεσόντων Αεροπόρων 

Ιστορικά αεροσκάφη Ελληνικής Πολεμικής Αεροπορίας
Μεταγωγικά αεροσκάφη
Αεροσκάφη του Β' Παγκοσμίου Πολέμου
C-47
Εμβολοκινητήρια στρατιωτικά αεροσκάφη

de:Douglas DC-3#Douglas AC-47 Spooky